बीजेपी के सहयोगी ने गठबंधन तोड़ने की दी धमकी, कहा- जा सकते हैं सपा-बसपा के साथ  
लोकसभा चुनाव से पहले बीजेपी की बढ़ सकती हैं मुश्किले
यूपी में ओम प्रकाश राजभर की पार्टी ने अलग होने की दी धमकी
वहीं, केंद्र सरकार में शामिल एनपीपी ने भी धमकाया
लोकसभा चुनाव (General Election 2019) की तारीखें जैसे-जैसे नजदीक आ रही हैं, भाजपा की मुश्किले भी बढ़ती जा रही हैं. अब उत्तर प्रदेश में बीजेपी की सहयोगी सुहेलदेव भारतीय समाज पार्टी ने गठबंधन तोड़ने की धमकी दी है. सुहेलदेव भारतीय समाज पार्टी के महासचिव अरुण राजभर ने कहा कि अगर भाजपा हमारी ओर से उठाई गई मांगों से सहमत नहीं होती है तो निश्चित तौर पर हम उनसे रिश्ता तोड़ देंगे. अगर सामाजिक न्याय समिति की सिफारिशों को 24 फरवरी तक लागू नहीं किया गया तो हमारा भाजपा से रास्ता अलग होगा और उसके बाद हम उत्तर प्रदेश की सभी 80 लोकसभा सीटों पर चुनाव लड़ेंगे. उन्होंने कहा, ‘हम आवश्यकता पड़ने पर भाजपा विरोधी गठबंधन (सपा-बसपा) के साथ भी जा सकते हैं. उनके साथ कई दौर की वार्ता हो चुकी है'. राजभर ने कहा कि यह अंतिम चेतावनी है और 24 फरवरी के बाद भाजपा के साथ कोई समझौता नहीं किया जाएगा.